SET ปิดเช้าบวก 3 จุด รับแรงหนุน “หุ้นพลังงาน” แนะจับตาประชุมเฟด 25-27 ส.ค.นี้
ดัชนีตลาดหุ้นไทยปิดเช้าบวก 3.03 จุด ดีกว่าภูมิภาค รับแรงหนุนจากกลุ่มพลังงาน แนะจับตาประชุมเฟด 25-27 ส.ค.นี้ ให้แนวรับที่ 1,605 -1,610 จุด แนวต้านที่ 1,621 จุด
ดัชนีตลาดหุ้นไทยปิดเช้าบวก 3.03 จุด ดีกว่าภูมิภาค รับแรงหนุนจากกลุ่มพลังงาน แนะจับตาประชุมเฟด 25-27 ส.ค.นี้ ให้แนวรับที่ 1,605 -1,610 จุด แนวต้านที่ 1,621 จุด
23 ส.ค. 2565

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้ปรับตัวขึ้น เคลื่อนไหวได้ดีกว่าตลาดหุ้นภูมิภาค เนื่องจากหุ้นกลุ่มพลังงานหนุนดัชนี จากการปรับขึ้นของราคาพลังงาน ที่มีความเป็นไปได้ซาอุดิอาระเบียจะปรับลดกำลังการผลิตน้ำมัน
ขณะเดียวกันหุ้น BANPU ปรับขึ้นสูงจากคาดการณ์กระแสเงินสดการจ่ายปันผล เช่นเดียวกับหุ้นถ่านหิน อย่าง LANNA ที่วานนี้ประกาศจ่ายเงินปันผลสูง ทำให้คาดว่า BANPU จ่ายเงินปันผลได้สูงด้วย ทำให้ดัชนี SET ปรับตัวดีกว่าภูมิภาค และตลาดหุ้นไทยก้ไม่ได้ลงแรงตามตลาดหุ้นสหรัฐ
อย่างไรก็ตาม คาดว่าการปรับขึ้นเป็นเพียงช่วงสั้น ภาพรวมตลาดยังยังเป็นลบ เพราะตลาดเริ่มกลับมามองการประชุมประจำปีของธนาคารกลางสหรัฐ (เฟด) ที่เมืองแจ็กสัน โฮล ในวันที่ 25-27 ส.ค. โดยเฟดมีโอกาสที่จะเห็นการยืนยันการปรับขึ้นดอกเบี้ย หลังจากเงินเฟ้อมีแนวโน้มสูงขึ้นตามราคาพลังงานที่ถีบตัวสูงขึ้นที่เข้ามาเป็นความเสี่ยงเพิ่มมากขึ้น โดยจะเข้าช่วงมาตรการคุมการขายน้ำมันรัสเซีย 5 ก.ย. ที่จะใช้ควบคุมการใช้เงินจ่ายน้ำมันรัสเซีย ห้ามรับประกันภัยขนส่งน้ำมันจากรัสเซีย ทำให้ซัพพลายน้ำมันรัสเซียออกมาในตลาดน้อย ก็จะมีผลต่อราคาพลังงาน ทำให้ภาพตลาดหุ้นไทยมีโอกาสไปแนวรับ 1,585 -1,600 จุด
แนวโน้มตลาดช่วงบ่าย นายกิจพณ คาดว่าตลาดน่าจะซึมตัวลง โดยให้แนวรับที่ 1,605 -1,610 จุด แนวต้านที่ 1,621 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
BANPU มูลค่าการซื้อขาย 4,064.90 ล้านบาท ปิดที่ 14.40 บาท เพิ่มขึ้น 0.50 บาท
PTTEP มูลค่าการซื้อขาย 2,259.84 ล้านบาท ปิดที่ 159.50 บาท เพิ่มขึ้น 2.00 บาท
BH มูลค่าการซื้อขาย 2,051.78 ล้านบาท ปิดที่ 210.00 บาท เพิ่มขึ้น 15.50 บาท
KBANK มูลค่าการซื้อขาย 1,282.38 ล้านบาท ปิดที่ 152.50 บาท ลดลง 1.00 บาท
SCB มูลค่าการซื้อขาย 906.18 ล้านบาท ปิดที่ 103.00 บาท ลดลง 0.50 บาท